《满庭芳 题衣仙女史庑下吟》
清代·周贻繁

湘水清肠，吴波洁胃，费它多少淘湔。飏风轻唾，珠玉自匀圆。

最爱秦楼乐府，横黛笔、镂月飞泉。红窗下，清歌一曲，莺燕尽留连。

蛮笺吟不尽，麻衣黯淡，葛楚缠绵。信瑶池，尘劫吹坠书仙。

纵有并刀学制，嗟不似、入样连娟。凭谁夺，裁馀段锦，贻我梦中天。

作者简介：周贻繁，字茹馨，湘潭人。元氏县知县张玠室。姊诒端，即文襄左侯夫人也。繁与姊并传诗学于母王。文襄曾合刻其词为《慈云诗钞》。